Polisie vra hulp ná twee sterf in skietvoorvalleArgieffoto (Foto: imgkid.com) Die polisie in Grahamstad in die Oos-Kaap ondersoek ŉ saak van dubbele moord en poging tot moord na aanleiding van twee skietvoorvalle waarin twee mans Maandag gesterf het. Kapt. Mali Govender, woordvoerder van die polisie, sê ŉ onbekende aantal gewapende mans het Maandagmiddag in die eerste voorval op drie mense in Peddie losgebrand. ŉ 60-jarige man is noodlottig gewond, terwyl twee ander mans in ŉ ernstige toestand in die hospitaal opgeneem is. In ŉ ander voorval naby aan Peddie, wat volgens Govender etlike minute ná die eerste moord gebeur het, is ŉ 52-jarige man ook doodgeskiet. Govender sê die motief vir dié moorde is nie bekend nie. Dit is ook onseker of die twee moorde met mekaar verbind kan word. Enigiemand met inligting word versoek om die polisie by 086 001 0111 (misdaadnoodlyn) te bel.